Document ID: 32013R1391

DELEGIRANA UREDBA KOMISIJE (EU) br. 1391/2013
оd 14. listopada 2013.
o izmjeni Uredbe (EU) br. 347/2013 Europskog parlamenta i Vijeća o smjernicama za transeuropsku energetsku infrastrukturu u vezi s popisom projekata od zajedničkog interesa Unije
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 347/2013 Europskog parlamenta i Vijeća od 17. travnja 2013. o smjernicama za transeuropsku energetsku infrastrukturu i stavljanju izvan snage Odluke br. 1364/2006/EZ i izmjeni uredaba (EZ) br. 713/2009, (EZ) br. 714/2009 i (EZ) br. 715/2009 (1), a posebno njezin članak 3. stavak 4.,
budući da:
(1)
Uredbom EU br. 347/2013 utvrđuje se novi okvir za planiranje infrastrukture i provedbu projekata za razdoblje do 2020. i dalje. Njome se utvrđuju devet strateških geografskih prioritetnih koridora infrastrukture u području električne energije, plina i nafte i tri prioritetna područja infrastrukture na razini Unije za elektroenergetske autoceste, pametne mreže i mreže za prijevoz ugljičnog dioksida te uspostavlja transparentan i uključiv proces utvrđivanja konkretnih projekata od zajedničkog interesa (PCI). Projekti s oznakom projekta od zajedničkog interesa imat će korist od ubrzanih i usklađenih postupaka izdavanja dozvola, boljeg regulatornog postupanja i, prema potrebi, od financijske potpore na temelju instrumenta za povezivanje Europe (CEF).
(2)
U skladu s člankom 3. stavkom 4. Uredbe (EU) br. 347/2013 ovlastit će se Komisija za donošenje delegiranih akata kako bi se utvrdio popis projekata od zajedničkog interesa Unije („popis Unije”) na temelju regionalnih popisa koje su donijela tijela odlučivanja regionalnih skupina kako je utvrđeno prema toj Uredbi.
(3)
Regionalne skupine osnovane na temelju Uredbe (EU) br. 347/2013 i u sastavu predstavnika država članica, državnih regulatornih tijela, operatora prijenosnih sustava (OPS), te Komisije, Agencije za suradnju energetskih regulatora („Agencija”) i Europske mreže operatora prijenosnih sustava za električnu energiju i plin (ENTSO-E i ENTSOG) ocijenile su projektne prijedloge predane za uvrštavanje na prvi popis projekata od zajedničkog interesa Unije.
(4)
U okviru rada regionalnih skupina, održana su savjetovanja s organizacijama koje predstavljaju relevantne dionike, uključujući proizvođače, operatore distribucijskih sustava, dobavljače, potrošače i organizacije za zaštitu okoliša.
(5)
Na sastanku tijela tehničkog odlučivanja 13. srpnja 2013. donesen je nacrt regionalnih popisa, na kojem su sudjelovali predstavnici Komisije i odgovarajućih država članica. Nakon što je Agencija predala mišljenje o nacrtu regionalnih popisa 17. srpnja 2013., tijela odlučivanja donijela su konačne regionalne popise 24. srpnja 2013. Svi su predloženi projekti dobili odobrenje država članica na čije se državno područje odnose, u skladu s člankom 172. UFEU-a i člankom 3. stavkom 3. točkom (a) Uredbe (EU) br. 347/2013.
(6)
Popis projekata od zajedničkog interesa Unije temelji se na konačnim regionalnim popisima. Jedan se projekt morao ukloniti s popisa zbog trenutačnih rasprava o proglašivanju područja Natura 2000.
(7)
Projekti na tom prvom Unijinom popisu projekata od zajedničkog interesa ocijenjeni su prema kriterijima za projekte od zajedničkog interesa utvrđenima člankom 4. Uredbe (EU) br. 347/2013. te je utvrđeno da ih ispunjavaju.
(8)
Osigurana je dosljednost između regija, uzimajući u obzir mišljenje Agencije dostavljeno 17. srpnja 2013.
(9)
Projekti od zajedničkog interesa navedeni su prema redoslijedu prioritetnih koridora utvrđenih Prilogom I. Uredbi (EU) br. 347/2013. Projekti na popisu nisu rangirani.
(10)
Projekti od zajedničkog interesa na popisu navedeni su bilo kao samostalni projekti od zajedničkog interesa ili bilo kao dio klastera nekoliko projekata od zajedničkog interesa. Neki su projekti od zajedničkog interesa uvršteni u klastere zbog svoje međuovisne, potencijalno konkurentne ili konkurentne naravi (2). Svi projekti od zajedničkog interesa podliježu istim pravima i obvezama utvrđenima Uredbom (EU) br. 347/2013.
(11)
Unijin popis sadržava projekte od zajedničkog interesa u različitim fazama razvoja. Neki su još u ranim fazama, tj. fazama predizvedivosti, izvedivosti ili fazama ocjene. U tim slučajevima još su uvijek potrebne studije kako bi pokazale da su projekti tehnički i ekonomski izvedivi te da su u skladu sa zakonodavstvom Unije, posebno uključujući zakonodavstvo Unije o zaštiti okoliša. U tom okviru potrebno je na odgovarajući način prepoznati, ocijeniti i izbjeći potencijalne učinke na okoliš ili ih ublažiti.
(12)
Uvrštavanjem takvih projekata u popis projekata od zajedničkog interesa Unije, posebno onih u ranim fazama, ne dovodi se u pitanje ishod relevantnih ocjena o utjecaju na okoliš i postupaka izdavanja dozvola. Projekte koji nisu u skladu sa zakonodavstvom Unije o zaštiti okoliša treba ukloniti s popisa projekata od zajedničkog interesa Unije. Potrebno je nadzirati provedbu projekata od zajedničkog interesa na nacionalnoj razini i u skladu s člankom 5. Uredbe (EU) br. 347/2013, uključujući njihovu usklađenost sa zakonodavstvom EU-a.
(13)
U skladu s člankom 3. stavkom 4. Uredbe (EU) br. 347/2013 Unijin popis sastavlja se u obliku priloga toj Uredbi.
(14)
Stoga Uredbu (EU) br. 347/2013 treba na odgovarajući način izmijeniti,
DONIJELA JE OVU UREDBU:
Članak 1.
Prilog VII. Uredbi (EU) br. 347/2013 dodaje se u skladu s Prilogom toj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 14. listopada 2013.

Labels: 15
14